Etterforsker togavsporing som «sabotasje»: – Strategisk viktig for Sverige
For andre gang drøyt to måneder har et malmtog på Malmbanan sporet av. Politiet i Sverige sier det kan dreie seg om sabotasje. – Malmbanan er strategisk viktig for Sverige. Spesielt når Sverige går nå går inn i Nato. Det sier pressesjef i Luossavaara-Kiirunavaara Aktiebolag (LKAB), Anders Lindberg. LKAB er den svenske statens selskap som driver gruvedrift i Kiruna. For andre gang på drøyt to måneder skjedde det nemlig igjen. Et malmtog på Malmbanan på vei fra Narvik til Kiruna sporet av ved Vassijaure stasjon – så vidt over grensen til Sverige. Mandag, samme dag som Sverige får grønt lys til inntreden i Nato, melder det svenske politiet at de åpner etterforskning av avsporingen. Foreløpig har de klassifisert hendelsen som sabotasje. – Har strategisk betydning Lørdagens avsporing skjedde bare knapt en uke etter at Malmbanan åpnet igjen. Frem til da hadde den vært stengt i 63 dager – også det på grunn av en avsporing, kun seks kilometer unna den nye. – Jeg vil ikke spekulere på årsaken til avsporingen når en etterforskning pågår. Vi vet ennå ikke årsaken til denne eller den forrige avsporingen. Men vi vet at banen har en strategisk betydning, fortsetter Lindberg. Til NRK har det svenske politiet uttalt at klassifiseringen som sabotasje er gjort for «å få tilgang til verktøykassen vår», og at etterforskningen er rutinemessig. Svenske Statens haverikommision (SHK) uttalt til nyhetsbyrået TT at de ikke har sett tegn til sabotasje. De undersøker allerede avsporingen som skjedde 17. desember i fjor, men har foreløpig ikke fastslått hva som var årsaken til den. Spekulasjoner om hybrid krigføring Samtidig har flere eksperter gitt sin støtte til teorien om at avsporingene kan være ledd i hybrid krigføring. – Dette er et signal til oss om at motstanderne våre har kapasitet, evne og vilje hvis de vil, har Ola Kaldager, norsk offiser og tidligere leder av etterretningsgruppen E14, sagt til avisen Fremover. I samme sak får han støtte av orlogskaptein og forsker ved Sjøkrigsskolen Tor Ivar Strømmen. – Det er ingen tvil om at dette er en nøkkelforbindelse for at Nato skal kunne understøtte Finland i krig. Ofotbanen og Meråker-banen er jernbanene som er best egnet til å ta imot forsterkninger fra skip og frakte dem videre inn i Sverige og videre til Finland, sier han til avisen. – Sikkerhetspolitisk dimensjon Selv om Lindberg i LKAB ikke vil spekulere på årsak, legger han ikke skjul på hvordan banen er strategisk viktig for Sverige: – Vi produserer en veldig stor andel EUs jernmalm fra gruvene i Sverige. I tillegg har vi planer om å starte produksjon av en rekke kritiske metaller, blant annet fosfor. Vi vet at Russland og Kina har hatt store andeler av disse markedene, sier han og legger til: – Det er ingen tvil om at Malmbanan har en sikkerhetspolitisk dimensjon i Sverige. Taper 100 millioner hver dag Foruten sikkerhetspolitiske bekymringer har den over to måneder lange stansen i trafikken på Malmbanan gitt LKAB store økonomiske konsekvenser, slår pressesjefen fast. – Narvik er vår viktigste havn. 70 prosent av alle våre leveranser går fra den havnen. Når vi ikke får kjørt tog på Malmbanan, får vi ikke sendt noe malm ut fra gruvene våre, sier han. Selskapet han representerer, har omtrent ti malmtog som hver dag kjører fra gruvene i Sverige til havnen i Narvik. Derfra blir den dyrebare jernmalmen sendt ut til kunder over hele verden. Det fører til enorme økonomiske tap for selskapet. – Akkurat nå taper vi 100 millioner svenske kroner hver dag. All malmen vi produserer, må vi legge på lager. Men når vi får startet opp igjen med trafikken, blir all kapasitet på banen fylt opp av det vi produserer hver dag, forklarer han. Han sier at lørdagens avsporing ikke virker like alvorlig som den som skjedde i desember. Likevel har hverken han eller svenske Trafikverket opplysninger om når banen ventes å åpne igjen.
Tog som transporterer malm på Malmbanan fra Kiruna til Narvik har opplevd to avsporinger på drøye to måneder. Det svenske politiet etterforsker mulig sabotasje. Flere mener jernbanen er sikkerhetspolitisk viktig for Sverige, spesielt med tanke på landets inntreden i Nato. LKAB, det statlige selskapet som driver gruvene, taper 100 millioner svenske kroner daglig under når togene ikke går. Eksperter spekulerer på om avsporingene kan være del av hybrid krigføring, gitt Malmbanans strategiske betydning for forsterkninger i eventuell krigssituasjon.